SKRIFTLIG FORESPØRGSEL E-0515/01

af Francesco Musotto (PPE-DE) til Kommissionen

(22. februar 2001)

Om: Europæisk pc-kørekort

I Italien ses en opblomstring af virksomheder, der udsteder europæiske pc-kørekort som bevis på gennemførelse af et (betalings)kursus og en bestået (betalings)eksamen.

- Vil Kommissionen af hensyn til forbrugerne kaste lys over det europæiske pc-kørekorts (ECDL, European Computer Driving Licence) gyldighed og/eller anerkendelsen af det som en europæisk standard for pc-færdigheder?

- Kan Kommissionen henvise til de retskilder, som den juridiske anerkendelse af dette bevis bygger på?

- Er Kommissionen klar over, at EU's logo (Europa-flaget) anvendes i de virksomheder, der udsteder pc-kørekortet, og/eller på selve beviserne, og har den givet tilladelse hertil?

- Hvorfor har Kommissionen, såfremt den anerkender disse beviser, godkendt en færdighedsstandard, der typisk bygger på Microsoft-programmer og ikke f.eks. på programmer fra Linux, som i øvrigt er gratis?

- Hvordan vil Kommissionen beskytte personer, som ikke er i besiddelse af dette bevis, men alligevel er fortrolige med informationsredskaber?

Svar afgivet af på Kommissionens vegne Viviane Reding

(24. april 2001)

Det europæiske pc-kørekortprojekt (ECDL, European Computer Driving Licence), hvis formål er at indføre et system på paneuropæisk plan for anerkendelse af pc-færdigheder, blev udviklet med finansiel støtte fra Kommissionens Esprit-program og senere fra Leonardo da Vinci-programmet. Hensigten med initiativer som det europæiske pc-kørekort er at mindske kvalifikationskløften inden for informations- og kommunikationsteknologi (IKT). Imidlertid findes der på nuværende tidspunkt ingen ordning, hvorunder denne eller andre kvalifikationer kan påtegnes europæisk. Enhver anerkendelse af kvalifikationer som den, det ærede medlem beskriver, og udstedelse af beviser på dette område ligger stadig inden for medlemsstaternes kompetenceområde.

I de tilfælde, hvor en medlemsstat rent faktisk anerkender en sådan kvalifikation, kan det ærede medlem eventuelt henvende sig til de retslige myndigheder i den pågældende medlemsstat for at få oplyst, hvilke retskilder anerkendelsen bygger på.

I forbindelse med Leonardo da Vinci-programmet har kontrahenten en kontraktlig forpligtelse til at sikre, at alle produkter udviklet under kontrakten omtaler programmets finansielle støtte(1). Derfor har det europæiske pc-kørekort ret til at anvende Europa-flaget, eftersom projektet er udviklet med støtte fra EF-midler.

Pc-kørekortet som bevis er ikke baseret på et bestemt softwareprogram, men på en praktisk demonstration af et færdighedsniveau (i de relevante moduler) inden for velkendte kontorapplikationer. Hvilken software der anvendes til at konstatere, at dette færdighedsniveau er opnået, aftales mellem ansøgeren og det sted, hvor der aflægges prøve. Det europæiske pc-kørekort administreres af European Computer Driving Licence Foundation.

Det står ikke helt klart, hvad det ærede medlem mener med beskytte. Kommissionen tilskynder via sine forskellige programmer og aktiviteter de europæiske borgere til at udvikle deres færdigheder inden for informationsteknologi (IT). Det europæiske pc-kørekort er en af de eksisterende muligheder, pc-brugere har for at teste disse færdigheder.

(1) I artikel 7, stk. 8, i kontrakten fra 1996 er det fastsat, at kontrahenten forpligter sig til at træffe foranstaltninger til formidling af de forskellige uddannelsesprodukter, som er fremstillet under denne kontrakt. Endvidere forpligter kontrahenten sig til at omtale Leonardo da Vinci-støtten i forbindelse med alle arrangementer og i de forskellige uddannelsesprodukter, som er fremstillet under denne kontrakt.